O‘zbekiston Respublikasi Prezidenti Shavkat Mirziyoyev Kolumbiya Respublikasi prezidenti Xuan Manuel Santos Kalderonga Putumayo provinsiyasida yuz bergan va ko‘p sonli kishilarning qurbon bo‘lishiga va vayronalarga sabab bo‘lgan yirik tabiiy ofat munosabati bilan chuqur hamdardlik bildirdi. Bu haqda O‘zbekiston Respublikasi TIV axborot berdi. Maktubda O‘zbekiston rahbari barcha kolumbiyaliklarga, shuningdek, halok bo‘lganlarning oila a’zolari, yaqinlari hamda jarohatlanganlarga hamdardlik va dalda so‘zlarini yo‘lladi. Aprel oyi boshida Kolumbiyaning Putumayo provinsiyasi markazi — Mokoa shahrida ro‘y bergan suv toshqini hamda sel kelishi oqibatida halok bo‘lganlar soni 290 kishiga yetgan. 2,7 mingga yaqin kishi vaqtinchalik boshpanalarga joylashtirilgan.